ข้าราชการเฮรับเงินโบนัส ร่วม6.7พันล.
ขรก. 1.2 ล้านคน เฮ ก.พ.ร.ลุยไฟชง ครม.ของบ 6,700 ล้านจ่ายโบนัส
26 ก.ย. 2555

ขรก. 1.2 ล้านคน เฮ ก.พ.ร.ลุยไฟชง ครม.ของบ 6,700 ล้านจ่ายโบนัส 
นายทศพร ศิริสัมพันธ์ เลขาธิการคณะกรรมการพัฒนาระบบราชการ (ก.พ.ร.) เปิดเผยว่า เมื่อวันที่ 25 ก.ย.ที่ผ่านมา ก.พ.ร.ได้เสนอเรื่องต่อที่ประชุมคณะรัฐมนตรี (ครม.) พิจารณาอนุมัติงบกลาง ปีงบประมาณ 2555 จำนวน 3,563 ล้านบาท เพื่อจัดสรรเป็นเงินรางวัลประจำปีให้ส่วนราชการจังหวัดและสถาบันอุดมศึกษา ตามผลการปฏิบัติราชการในปีงบประมาณ 2554 จำนวน 286 หน่วยงาน ครอบคลุมข้าราชการ 1.2 ล้านคน 
เงินรางวัลให้ข้าราชการ หรือเงินโบนัสข้าราชการ ประจำปีงบประมาณ 2554 นั้น ส่วนหนึ่งจะมาจากงบประมาณกลาง ส่วนที่เหลือเป็นเงินเหลือจ่ายจากส่วนราชการ ส่วนวิธีการและสูตรการจัดสรรงบ ประมาณจะพิจารณาอีกครั้งเมื่อ ครม.อนุมัติงบงบประมาณกลางให้เพิ่มเติมแล้ว
นายวรวิทย์ จำปีรัตน์ ผู้อำนวยการสำนักงบประมาณ ระบุว่า การจัดสรรเงินโบนัสข้าราชการจะใช้เงินเหลือจ่ายของส่วนราชการ 76 หน่วยงาน เป็นเงิน 3,200 ล้านบาท และงบประมาณกลางปี 2555 อีก 3,563 ล้านบาท 
ทั้งนี้ นายยงยุทธ วิชัยดิษฐ รองนายกรัฐมนตรีและ รมว.มหาดไทย พิจารณาเรื่องนี้แล้ว และมีคำสั่งให้เสนอ ครม.อนุมัติต่อไป โดยแบ่งเป็นเงินรางวัลของผู้ปฏิบัติงาน 5,550 ล้านบาท และเงินเพิ่มพิเศษผู้บริหาร 1,258 ล้านบาท
แหล่งข่าวจากทำเนียบรัฐบาล ระบุว่า การประชุม ครม.เมื่อวันที่ 25 ก.ย.ที่ผ่านมา ครม.ยังไม่มีการอนุมัติงบประมาณกลาง เนื่องจาก น.ส.ยิ่งลักษณ์ ชินวัตร นายกรัฐมนตรี เดินทางเยือนต่างประเทศ และคาดว่าจะมีการเสนอเรื่องนี้ให้ ครม.พิจารณาอนุมัติได้ในวันที่ 2 ต.ค.นี้